Knud Erik Hansen (SF), 2000-04-04:
Når man hører Dansk Folkeparti, får man ofte det indtryk, at Danmark skal forbeholdes en lille stamme, der år efter år skal bekræfte sig selv, og som betragter enhver med en anden baggrund end dansk som en stor trussel.
Hvis man følger Dansk Folkeparti, vil Danmark blive et lille, indskrænket samfund og efter vores mening også et ganske svagt og skrøbeligt samfund.
Og tager man Dansk Folkepartis holdning alvorligt, vil det efter vores opfattelse også ende med en ganske umenneskelig behandling af folk med en anden baggrund, specielt flygtninge.
De skal ifølge Dansk Folkeparti alene holde sig klar til at tage tilbage til deres oprindelsesland, de skal på ingen måde integreres.
Det siges ikke direkte, men konsekvensen af Dansk Folkepartis holdning vil være, at flygtninge alene kan få lov til at opholde sig i Danmark.
De må ikke fungere som mennesker, de skal holde sig for sig selv, ja, de skal vel nærmest være i lukkede lejre.
Som vi opfatter det, er det grundholdningen i Dansk Folkeparti.
Det finder vi helt inhumant, og det er også det, vi ser forslaget her som et udtryk for.
Men skal vi nu betragte forslaget som noget, der handler om demokrati - og sådan er det jo lanceret - er det efter vores mening ganske udemokratisk.
Demokrati er vel ikke kun at stemme.
Demokrati skal også bygge på, hvordan vi behandler hinanden, og et af de principper, der bør ligge i et demokrati, er, at man respekterer mindretal og også giver dem rum til at udfolde sig.
En folkeafstemning om et multietnisk samfund vil derfor også være en afstemning om mindretals berettigelse og rettigheder, og det vil efter vores mening være imod noget af det, der er det ægte demokratis inderste væsen.
På samme måde vil en folkeafstemning være imod generelle menneskerettigheder.
Det er et overordnet syn i menneskerettighederne, at man som mindretal skal have lige muligheder for at leve i det samfund, hvor man opholder sig, og det er en del af menneskerettighederne, at man som flygtning i et land skal behandles på lige fod med landets borgere.
Jeg kan godt se, at teksten ikke direkte overtræder det, men en folkeafstemning med det foreslåede afstemningstema vil blive en afstemning om mindretals muligheder i Danmark, og det finder vi ikke man kan stemme om i Danmark.
Uanset at vi i SF har megen sympati for folkeafstemninger, er der altså nogle grænser for, hvad vi finder det er etisk korrekt at stemme om.
Vi finder ikke, man skal kunne stemme om noget, der berører menneskerettighederne, og heller ikke om noget, der i sit væsen reelt ville være en underminering af de kvaliteter, vi mener et demokrati skal have, nemlig at mindretal har rettigheder og muligheder.
Det er ikke rigtigt, som det påstås, at der i Danmark kun er én kultur; der er mange kulturer i Danmark, og vi ser ikke noget problem i, at nogle af forskellene mellem disse kulturer nu også bliver forskelle, der har baggrund i etniske forhold.
Vi tror snarere, at vi kan få et stærkt Danmark, når vi ser os i stand til at få mange mennesker med mange forskellige kulturer til at fungere sammen og til at udvikle sig sammen, og det gør vi ved at sikre, at folk får muligheder, og at de, der kommer til Danmark, også kan blive en del af det danske samfund og blive integreret i det danske samfund.
Men det får vi ikke ved en folkeafstemning, der alt andet lige vil skabe stor afstand.